b'\n_START_ARTICLE_\nJan Norgaard\n_START_PARAGRAPH_\nJan Steinberg Norgaard (f\xc3\xb8dt 28. april 1950 p\xc3\xa5 Frederiksberg) er en dansk officer.\n_START_SECTION_\nKarriere\n_START_PARAGRAPH_\nHan er student fra Gentofte Statsskole 1970 og gennemf\xc3\xb8rte H\xc3\xa6rens Officersskole fra 1971 til 1975. Fra 1979 til 1980 var han p\xc3\xa5 F\xc3\xb8rings- og Stabskursus I og fra 1982 til 1983 p\xc3\xa5 F\xc3\xb8rings- og Stabskursus II. Fra 2001 til 2002 blev Norgaard videreuddannet p\xc3\xa5 Nato Defense College i Rom._NEWLINE_Norgaard blev premierl\xc3\xb8jtnant 1975, kaptajn 1980, major 1987, oberstl\xc3\xb8jtnant 1991, oberst 1997 og generalmajor 2004. Fra 1971 til 1979 var han ved Danske Livregiment, hvor han var n\xc3\xa6stkommanderende ved Panserinfanterikompagni og Stabskompagni og kommand\xc3\xb8r for Stabskompagni. Fra 1980 til 1982 var han adjudant for chefen for \xc3\x98stre Landsdelskommando og var fra 1983 til 1985 n\xc3\xa6stkommanderende ved Personelsektionen under \xc3\x98stre Landsdelskommando. Fra 1985 til 1989 forrettede Norgaard stabstjeneste ved H\xc3\xa6rstaben og blev i 1989 chef for Operationssektionen ved 2. Sj\xc3\xa6llandske Brigade, hvilket han var til 1991. Dern\xc3\xa6st var han indtil 1993 chef for 1. Panserinfanteribataljon ved Danske Livregiment og blev s\xc3\xa5 sektionschef ved Inspektionssektionen og Organisationssektionen under Forsvarskommandoen, hvor han var til 1996._NEWLINE_Han har v\xc3\xa6ret stabschef for Den Nordisk-Polske Brigade i Bosnien-Hercegovina i 1997, chef for Hjemmev\xc3\xa6rnsstaben 1997-2003, garnisonskommandant for Haderslev Kaserne i 2001 og chef for 3. Jyske Brigade 2000-02. Fra 2002 var Norgaard Assistant Chief of Staff Operations/Plans/CIMIC/Ingeneer, JHQ Centre og blev i 2003 Chief of Staff ved International Security Assistance Force i Afghanistan. Fra 1. august 2004 til 2010 har han v\xc3\xa6ret chef for Hjemmev\xc3\xa6rnet. Han er nu sekretariatschef for InterForce, som et er samarbejde mellem Forsvaret og private virksomheder.\n_START_SECTION_\nDekorationer\n_START_PARAGRAPH_\nHan er Kommand\xc3\xb8r af 1. grad af Dannebrogordenen og b\xc3\xa6rer Hjemmev\xc3\xa6rnets Fortjensttegn, H\xc3\xa6derstegnet for god tjeneste ved H\xc3\xa6ren, Reserveofficersforeningens H\xc3\xa6derstegn, Civilforsvarsforbundets H\xc3\xa6derstegn og NATO-medaljen.'